FI Euroopan unionin virallinen lehti C 175/5

Neuvoston päätelmät taiteilijoille ja kulttuurialan ammattilaisille suunnatuista liikkuvuutta koskevista tiedotuspalveluista

2011/C 175/02

EUROOPAN UNIONIN NEUVOSTO,

OTTAEN HUOMIOON

— Kulttuuri-ohjelman 2007–2013 (1) ja sen erityistavoitteen taiteilijoiden ja kulttuurialan ammattilaisten kansainvälisestä liikkuvuudesta,

— 16. marraskuuta 2007 annetun neuvoston päätöslauselman Euroopan unionin kulttuuria koskevasta asialistasta (2), jonka mukaan taiteilijoiden ja kulttuurialan ammattilaisten liikkuvuus edistää merkittävällä tavalla sen strategisten tavoitteiden saavuttamista,

— neuvoston 21. toukokuuta 2008 antamat päätelmät kulttuurialan työsuunnitelmasta kaudelle 2008–2010 (3) ja erityisesti painopisteen 1: Taiteilijoiden ja muiden kulttuurialan ammattilaisten liikkuvuuden edellytysten parantaminen,

— neuvoston 18. marraskuuta 2010 antamat päätelmät kulttuurialan työsuunnitelmasta vuosiksi 2011–2014 (4) ja erityisesti painopistealan C: Ammattiosaaminen ja liikkuvuus,

— 20. lokakuuta 2005 hyväksytyn Unescon yleissopimuksen kulttuuri-ilmaisujen moninaisuuden suojelemisesta ja edistämisestä (5), jonka osapuolina EU ja monet jäsenvaltiot ovat; ne ovat näin ollen sitoutuneet varmistamaan, että taiteilijat, kulttuurialan ammattilaiset ja kansalaiset kaikkialla maailmassa voivat monipuolisesti luoda, tuottaa ja levittää kulttuuritoimintaa, -tuotteita ja -palveluja, myös omiaan, sekä päästä niistä osallisiksi,

VIITATEN

— komission yksiköiden valmisteluasiakirjaan aiheesta ”Kulttuuriteollisuuden ja luovan alan teollisuuden mahdollisuudet käyttöön” julkaistun vihreän kirjan perusteella suoritetun kuulemisen analyysiin ja erityisesti liikkuvuutta ja teosten levitystä koskevaan lukuun (6), jossa painotetaan, että monet vastaajat kommentoivat liikkuvuuteen vaikuttavia sääntely-, oikeudellisia ja muita seikkoja ja pyysivät lisätietoja näistä kysymyksistä,

— Euroopan parlamentin pilottihankkeeseen, joka koskee taiteilijoiden liikkuvuutta ja jolla tuetaan taiteilijoiden liikkuvuutta edistävää toimintaympäristöä, mukaan lukien tiedotusjärjestelmiä käsittelevä tutkimus (7),

— avoimen koordinaatiomenetelmän työryhmän kesäkuussa 2010 julkistamaan selvitykseen taiteilijoiden ja kulttuurialan ammattilaisten liikkuvuudesta ja erityisesti siinä annettuihin suosituksiin taiteilijoille ja kulttuurialan ammattilaisille suunnatuista liikkuvuutta koskevista tiedotuspalveluista, mukaan lukien liikkuvuutta koskevista tiedotuspalveluista annetut suuntaviivat (8),

SEKÄ KATSOEN SEURAAVAA:

— taiteilijoiden ja kulttuurialan ammattilaisten liikkuvuus Euroopassa on tärkeää kulttuurien ja kielten monimuotoisuuden sekä kulttuurienvälisen vuoropuhelun edistämiseksi. Euroopan unionin ja sen jäsenvaltioiden kannattaa aktiivisesti edistää tätä,

— taiteilijoiden ja kulttuurialan ammattilaisten liikkuvuudella edistetään luovia tapaamisia sekä kulttuurihyödykkeiden ja -palveluiden tuotantoa ja vaihtoa,

— liikkuvuus vahvistaa Euroopan unioniin kuulumisen tunnetta ja syventää tietämystä omista yhteisistä kulttuureistamme,

— liikkuvuus on tärkeää Euroopan työmarkkinoiden tehokkaan toiminnan kannalta perussopimusten mukaisesti. Sisämarkkinoiden tarjoamien mahdollisuuksien nykyistä aktiivisempi ja tehokkaampi hyödyntäminen voi luoda uusia työpaikkoja ja työtilaisuuksia taiteilijoille ja kulttuurialan ammattilaisille ja edistää näin työllisyyttä kulttuurialalla sekä laajemmin elinkeinoelämässä,

— kulttuuri- ja taiteellinen työ saa yhä enemmän jalansijaa kansainvälisissä yhteyksissä, ja työtilaisuudet, kiertueet, oleskelut, yhteistyö, yhteistuotannot, urakehitys, koulutus ja vertaisoppiminen ulottuvat usein kansallisten rajojen yli,

— liikkuvuuden lisääminen ja parantaminen voi osaltaan auttaa saavuttamaan Eurooppa 2020 -strategian tavoitteet eli saamaan aikaan älykästä, kestävää ja osallistavaa kasvua (9),

— niiden sääntely- ja hallinnollisten kysymysten ratkaiseminen, jotka saattavat aiheuttaa esteitä taiteilijoiden ja kulttuurialan ammattilaisten liikkuvuudelle, ei yleensä kuulu kulttuuriviranomaisten tehtäviin. Tämän vuoksi useiden viranomaisten välinen verkottuminen ja yhteistyö eurooppalaisella, kansallisella, alueellisella ja paikallisella tasolla on tärkeää,

— vaikeus saada oikeita ja kattavia tietoja ja neuvontaa liikkuvuutta koskevissa asioissa on yksi pääasiallisista esteistä, joita taiteilijat ja kulttuurialan ammattilaiset mainitsevat halutessaan liikkua EU:ssa,

KEHOTTAA JÄSENVALTIOITA JA KOMISSIOTA TOIMIVALTANSA PUITTEISSA JA TOISSIJAISSUUSPERIAATTEEN MUKAISESTI

— edistämään liikkuvuutta koskevien tiedotuspalvelujen avulla kattavien ja oikeiden tietojen antamista taiteilijoille ja kulttuurialan ammattilaisille, jotka haluavat liikkua EU:ssa. Tätä varten olisi käytettävä julkishallinnon ja kulttuurialan organisaatioiden asiantuntemusta. Mahdollisuuksien mukaan olisi hyödynnettävä jo olemassa olevia palveluja tiedon levittämiseksi tiedostaen, että joissain tapauksissa nämä ovat oikeiden tietojen ensisijaisia lähteitä.

Liikkuvuutta koskevilla tiedotuspalveluilla tarkoitetaan tässä palveluja, jotka antavat tietoja taiteilijoille ja kulttuurialan ammattilaisille, jotka haluavat liikkua EU:ssa.

Liikkuvuutta koskevien tiedotuspalvelujen kohderyhmänä pidetään taiteilijoita ja kulttuurialan ammattilaisia, jotka saapuvat maahan, oleskelevat maassa tai poistuvat maasta. Taiteilijoiden ja kulttuurialan ammattilaisten yhteisöön kuuluvat kaikki kulttuurialan ammattilaiset, olivatpa he taiteen, hallinnon, logistiikan, tiedottamisen tai muun alan ammattilaisia, sekä muilla aloilla taiteellista ammattia harjoittavat (10). Yksittäisten taiteilijoiden ja kulttuurialan ammattilaisten lisäksi toimijoihin kuuluu erityisryhmiä, taiteilijaryhmiä ja organisaatioita. Koska monet Euroopassa elävät ja työskentelevät taiteilijat ovat kolmansien maiden kansalaisia, erityistä huomiota olisi kiinnitettävä heidän erityistarpeisiinsa.

Tässä yhteydessä liikkuvuutta koskevat tiedotuspalvelut määritellään yhteisten laatuvaatimusten, sovittujen aiheiden ja strategisten kumppanuuksien avulla.

Laatuvaatimuksilla määritetään yhteinen vapaaehtoisuuteen perustuva velvoite, johon kaikkien liikkuvuutta koskeviin tiedotuspalveluihin (verkostoon) osallistuvien sidosryhmien on sitouduttava, jotta varmistetaan käyttäjille annettavien tietojen korkea laatu.

Tarkoituksena on, että yhteiset tiedot käsittäisivät vähintään sääntely- ja hallinnollisia kysymyksiä sekä muita liikkuvuutta koskevia, esimerkiksi sosiaaliturvaan, verotukseen, teollis- ja tekijänoikeuksiin, viisumeihin ja työlupiin, vakuutuksiin ja tulliasioihin sekä ammattipätevyyden tunnustamiseen liittyviä kysymyksiä. Lisäksi voitaisiin tarjota rahoitus- ja koulutusmahdollisuuksia koskevia tietoja.

Näiltä edellä mainituilta aloilta annettavien tietojen laadun takaamiseksi tarvitaan strategisia kumppanuuksia. Niihin tahoihin, joita asia koskee, voivat kuulua esimerkiksi EU, kansalliset ja alueelliset viranomaiset, kulttuurilaitokset, työnantajien ja työntekijöiden liitot sekä koulutuslaitokset,

TAITEILIJOILLE JA KULTTUURIALAN TOIMIJOILLE SUUNNATTUJEN TIEDOTUSPALVELUJEN TEHOKKUUDEN JA TOIMIVUUDEN EDISTÄMISEKSI SOVELLETAAN SEURAAVAA:

— olisi edistettävä tiedon tuottajien vertaisoppimista ja koulutusmahdollisuuksia, jotta heillä olisi selvä käsitys taiteilijoiden ja kulttuurialan ammattilaisten työ- ja elinolosuhteista ja hyvä tietämys asiaan liittyvistä kansallisista ja EU:n säännöksistä ja menettelyistä. Tämä auttaa varmistamaan, että tiedon tuottajat pystyvät kattavasti toimittamaan käyttäjille tietoa kansallisista ja EU:n säännöistä ja määräyksistä sekä menettelyistä, oikeuksista ja velvoitteista,

— tiedon tuottajien verkottuminen on olennaista, jotta tiedon tuottajat eri jäsenvaltioissa voivat olla yhteydessä auttaakseen ”omia” taiteilijoitaan ja kulttuurialan ammattilaisiaan saamaan tarvitsemaansa tietoa kohdejäsenvaltioiden sääntelystä ja olosuhteista. Verkottuminen tarjoaa myös mahdollisuuksia valmiuksien lisäämiseen ja vertaisoppimiseen. Järjestelmän toiminnan kannalta on erittäin tärkeää, että kaikkien jäsenvaltioiden tiedon tuottajat osallistuvat siihen,

— olisi kerättävä perustietoa liikkuvuutta koskevien tiedotuspalvelujen käytöstä, jotta näiden palvelujen laatua ja saatavuutta voidaan parantaa. Sääntelyyn ja sen soveltamiseen liittyvistä toistuvista ja rakenteellisista kysymyksistä olisi raportoitava toimivaltaisille kansallisille viranomaisille ja asiaan liittyville Euroopan komission yksiköille liikkuvuutta koskevien edellytysten parantamiseksi pitkällä aikavälillä,

TÄTÄ VARTEN KOMISSIOTA PYYDETÄÄN

— kauden 2011–2014 kulttuurialan työsuunnitelman mukaisesti perustamaan asiantuntijaryhmä, joka ehdottaa, mitä yhteistä sisältöä EU:ssa liikkumaan haluaville taiteilijoille ja kulttuurialan ammattilaisille annettavissa tiedoissa olisi ja millaisia laatuvaatimuksia tiedotukseen ja neuvontaan sovellettaisiin. Työryhmä määrittää liikkuvuutta koskevien tiedotuspalvelujen yksityiskohtaiset aiheet ja sisällön suuntaviivat, myös kolmansien maiden kansalaisten osalta. Avointa koordinointimenetelmää käsittelevän työryhmän kesäkuussa 2010 julkistama selvitys taiteilijoiden ja kulttuurialan ammattilaisten liikkuvuudesta, mukaan lukien liikkuvuutta koskevista tiedotuspalveluista annetut suuntaviivat, muodostaa perustan asiantuntijaryhmän työskentelyyn,

— selvittämään, miten liikkuville taiteilijoille ja kulttuurialan ammattilaisille tarkoitettuja tiedotuspalveluja voitaisiin tukea taloudellisesti, kun laaditaan ehdotuksia tuleviksi ohjelmiksi tämän vaikuttamatta tulevan monivuotisen rahoituskehyksen tarkasteluun,

— levittämään liikkuvuutta koskevaa tietoa EU:n foorumien (11) kautta niin, että tiedustelut ohjataan asiaan erikoistuneille jäsenvaltioiden tai kulttuurialan viranomaisille, jotka pystyvät antamaan kattavaa ja täsmällistä tietoa ja opastusta liikkuvuudesta taiteilijoille ja kulttuurialan ammattilaisille,

JÄSENVALTIOITA KEHOTETAAN

— hyväksymään muun muassa edellä mainitun asiantuntijaryhmän ehdotuksen perusteella yhteinen vähimmäissisältö ja yhteiset laatuvaatimukset, kun ne laativat tai kehittävät edelleen taiteilijoille ja kulttuurialan ammattilaisille tarkoitettuja liikkuvuutta koskevia tiedotuspalveluita ja tarvittaessa täydentävät jo olemassa olevia kansallisia tiedotuspalveluita,

— varmistamaan kansallisiin rakenteisiin ja perinteisiin perustuen, että liikkuvuutta koskevat tiedotuspalvelut ovat puolueettomia sekä mahdollisimman kustannustehokkaita, luotettavia ja käyttäjäystävällisiä,

— määrittämään välineet, joilla liikkuvuutta koskevaa tietoa levitetään julkisesti taiteilijoille ja kulttuurialan ammattilaisille, ja tapauksen mukaan käyttämään olemassa olevia palveluita,

— tarjoamaan mahdollisuuksien mukaan monikielisellä internetsivustolla taiteilijoiden ja kulttuurialan ammattilaisten kannalta olennaisia kansallisia tietoja liikkuvuudesta. On kannustettava kääntämistä, muun muassa konekääntämistä, monikielisyyden edistämiseksi sekä tiedonsaannin ja liikkuvuushankkeiden helpottamiseksi,

JÄSENVALTIOITA JA KOMISSIOTA KEHOTETAAN

— tekemään tiivistä yhteistyötä Euroopan tason liikkuvuutta koskevien tiedotuspalveluiden välisen verkottumisen kannustamiseksi, ja näin ollen tehostamaan niille taiteilijoille ja kulttuurialan ammattilaisille suunnattua tiedotusta, jotka haluavat liikkua EU:n sisällä, ottaen huomioon olemassa olevat tiedottamista ja neuvontaa koskevat kumppanuudet myös kulttuurialalla ja kehittäen niitä tarpeen mukaan,

— seuraamaan liikkuvuutta koskevien tiedotuspalvelujen toteutumista, jotta näiden palvelujen laatua ja saatavuutta voidaan parantaa.

(1) EUVL L 372, 27.12.2006, s. 1.

(2) EUVL C 287, 29.11.2007, s. 1.

(3) EUVL C 143, 10.6.2008, s. 9.

(4) EUVL C 325, 2.12.2010, s. 1.

(5) Neuvoston päätös 2006/515/EY, tehty 18. toukokuuta 2006, kulttuuri-ilmaisujen moninaisuuden suojelemista ja edistämistä koskevan yleissopimuksen tekemisestä (EUVL L 201, 25.7.2006, s. 15). Yleissopimus sisältää toimenpiteitä, jotka ovat olennaisia liikkuvuuden ja kulttuurivaihdon kannalta.

(6) SEK(2011) 399 lopullinen.

(7) ”Information systems to support the mobility of artists and other professionals in the culture field: a feasibility study”, ECOTEC, 2009 - http://ec.europa.eu/culture/key-documents/doc2039_en.htm

(8) http://ec.europa.eu/culture/our-policy-development/doc1569_en.htm

(9) KOM(2010) 2020.

(10) Kulttuurialan ammattilaisten laajempaan ryhmään kuuluvat kuraattorit, kulttuurilaitosten johtajat ja henkilöstö, teknikot, lavastajat, tieto- ja viestintätekniikan asiantuntijat, viestinnän asiantuntijat jne.

(11) Sinun Eurooppasi (http://ec.europa.eu/youreurope/); Eures (European Job Mobility portal, http://ec.europa.eu/eures).